46. schôdza NR SR - 6.deň - B. popoludní
Dátum: 2015-02-04
Poslanec: Hlina, Alojz (-)
Druh vystúpenia: Vystúpenie v rozprave

72. Vážená pani predsedajúca, vážený pán minister, vážené kolegyne, kolegovia, pani predsedajúca, dúfam že uznáte, že keď teraz začnem čítať Mikloškove "generácie", že budem môcť. Kolega Mikloško (potlesk a reakcia predsedajúcej) robí záslužnú činnosť, vytvára takýto magazín pre aktívnych seniorov. (Reakcie z pléna.) Ho to trápi a ja si myslím, že nebolo by zlé sa začítať. Prečo? Nie? (Prerušenie vystúpenia predsedajúcou.) Laššáková, Jana, podpredsedníčka NR SR 73. Pán poslanec, k prerokovaným zákonom. Takže,dobre, nech sa páči. Hlina, Alojz, poslanec NR SR 74. Viete, ja som si pozeral, že o čom je vlastne tento bod, aby som si skúsil urobiť mostík. Ale po tom, čo tu bolo spáchané, môžem hovoriť o hocičom a je to úplne jedno a upozorňujem vás, neprerušujte ma. Ale nie, prosím vás, ono sa to hovorí, že sa to volá, že pokora. Viete, trošku pokory. Ja som tu bol, som rozprával, pán Číž si ma vychutnal, mi tu nakladal a on tušil, že čo bude robiť pán Susko, možno. Viete, že to je presne to, tá pokora, tá pokora vám chýba. A dobre to povedal pán Poliačik, on to dobre povedal, stane sa, pri robote sa veci stávajú, hej? Ak zmyslom predloženia tohto návrhu bolo to, že potrebujete ušetriť tri mesiace, ktoré, ja neviem, majú vplyv na nejaké čerpanie, ja, ja priznávam, že tam môže byť nejaká objektívna príčina, prečo je to takto urobené. Ale tá pokora a korektnosť je v tom, že vám to poviem, že z vás nerobím tuná bulov, ktorý vlastne, ja vám to tu prečítam a poviem, prosím vás pekne, okolnosti sú také, aké sú, pre potreby tohto je nevyhnutné, aby sme to urobili tak, lebo keď to neurobíme tak, možno predložiť poslaneckú zmenu, nemusí ísť do empeerky, ale tam sa posúva účinnosť o tri mesiace a tie tri mesiace môžu mať vplyv. Ak sme tu racionálni ľudia, a tu ešte niektorí sme racionálni ľudia, tak povieme okej, ale to vyžaduje, aby niekto s nami hral fér hru, aby nás, si nás niekto nieže považoval, to nemusíte, mne to ani na tom nejak nezáleží, ale to je taká, by som povedal, elementárna úcta. Mňa tu budete cvičiť, jako tohto, že čo mám, čo nemám? Potom spravíte takýto precedens. Tu kolega Kondrót sa postaví, záverečné slovo spravodajcu a povie, ako ničomu nerozumiem. To je záverečné slovo spravodajcu? A čomu som nerozumel? Však som rozumel tomu, že znižujete ten zákon, tú požiadavku na 40 ľudí. Tomu som nerozumel? To je záverečné slovo spravodajcu? Toto je úroveň vášho parlamentu? Spravodajca má, čo má, pán kolega, povedať? Však raz spravodajcuje a často, má zhrnúť diskusiu, tak ako ste zhrnuli diskusiu vecne? Bolo nevyhnutné znížiť tú požiadavku? Viete, nikto sa tu nad tým nezačudoval. Vystúpil minister a povedal, že oni zapracovali pripomienku RÚZ. No a keď si Špirko z RÚZ zaumieni, že chce, ja neviem, aby sme mu každý posielali 5 mil. euro, tak to zapracujete do nejakého zákona, že to je dôvod, to je dôvod, že oni dali pripomienku a oni ju zapracovali, RÚZ? Účastníkom empeerky môže byť hocikto. Tak nabudúce, keď budete, pán minister, keď budete na budúce predkladať nejaký zákon, tak ja vám do empeerky vstúpim a dám požiadavku, aby sa k tomu mohli vyjadriť moje ovce, príklad. A vy mi vyhoviete tej požiadavke? Lebo vy vyhoviete. RÚZ-ka dala požiadavku, že 40 ľudí, keby dala 37, tak mi vyhoviete? Štyridsať malo v čom logiku? Vníma niekto tú absurditu, že kde sme to dopracovali? Minister povie, že to je preto, lebo RÚZ-ka to chcela, spravodajca povie, že rečník predchádzajúci tomu nerozumel. Potom sem dôjde pán Susko, ktorý predloží pomaly rozvody esemeskou. A tak to má asi celé fungovať. To vám dobre funguje tá agenda. Pokora, pán Číž, to je, ono, skúste si to pozrieť, to aj v slovníkoch sa nachádza, že čo to je. Viete, aby ste potom boli spravodliví, to by som odporúčal. Ďakujem.